CELEX: 32022R0585
Language: lt
Date: 2022-04-06 00:00:00
Title: Europos Parlamento ir Tarybos reglamentas (ES) 2022/585 2022 m. balandžio 6 d. kuriuo iš dalies keičiamas Reglamentas (ES) Nr. 514/2014, kuriuo nustatomos Prieglobsčio, migracijos ir integracijos fondo ir policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemonės bendrosios nuostatos, Reglamentas (ES) Nr. 516/2014, kuriuo įsteigiamas Prieglobsčio, migracijos ir integracijos fondas ir Reglamentas (ES) 2021/1147, kuriuo nustatomas Prieglobsčio, migracijos ir integracijos fondas

2022 4 11   
               
               
                  LT
               
               
                  Europos Sąjungos oficialusis leidinys
               
               
                  L 112/1
               
            
         EUROPOS PARLAMENTO IR TARYBOS REGLAMENTAS (ES) 2022/585
         2022 m. balandžio 6 d.
         kuriuo iš dalies keičiamas Reglamentas (ES) Nr. 514/2014, kuriuo nustatomos Prieglobsčio, migracijos ir integracijos fondo ir policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemonės bendrosios nuostatos, Reglamentas (ES) Nr. 516/2014, kuriuo įsteigiamas Prieglobsčio, migracijos ir integracijos fondas ir Reglamentas (ES) 2021/1147, kuriuo nustatomas Prieglobsčio, migracijos ir integracijos fondas
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo, ypač į jos 78 straipsnio 2 dalį, į 79 straipsnio 2 ir 4 dalis, 82 straipsnio 1 dalį, į 84 straipsnį ir 87 straipsnio 2 dalį,
         atsižvelgdami į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         laikydamiesi įprastos teisėkūros procedūros (1),
         kadangi:
         
                     (1)
                  
                  
                     2022 m. vasario 24 d. Rusijos Federacijai įsiveržus į Ukrainą, kelias valstybes nares pasiekė perkeltųjų asmenų antplūdis iš Ukrainos. Dėl to vėl didėja spaudimas valstybių narių finansiniams ištekliams, joms siekiant patenkinti neatidėliotinus poreikius migracijos, sienų valdymo ir saugumo srityse, kurie, atsižvelgiant į krizės pobūdį ir mastą, išliks ir pasibaigus 2022 m.;
                  
               
                     (2)
                  
                  
                     nuo 2014 m. sausio 1 d. Sąjungos vidaus reikalų politika, susijusi su migracija, sienų valdymu ir saugumu, yra finansuojama iš Prieglobsčio, migracijos ir integracijos fondo, įsteigto Europos Parlamento ir Tarybos reglamentu (ES) Nr. 516/2014 (2), ir iš Vidaus saugumo fondo, kurį sudaro išorės sienų ir vizų finansinės paramos priemonė, nustatyta Europos Parlamento ir Tarybos reglamentu (ES) Nr. 515/2014 (3), ir policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemonė, nustatyta Europos Parlamento ir Tarybos reglamentu (ES) Nr. 513/2014 (4) (toliau – 2014–2020 m. vidaus reikalų fondai);
                  
               
                     (3)
                  
                  
                     būtina vieniems metams pratęsti 2014–2020 m. vidaus reikalų fondų įgyvendinimo laikotarpį siekiant leisti valstybėms narėms visiškai panaudoti bet kurias nepanaudotas tų programų sumas ir prireikus skubiai peržiūrėti savo programų įgyvendinimą tam, kad galėtų spręsti nenumatytas problemas, kylančias dėl įsiveržimo į Ukrainą;
                  
               
                     (4)
                  
                  
                     būtina suteikti daugiau lankstumo naudoti tikslinius išteklius pagal Reglamentą (ES) Nr. 516/2014, kuriuo šiuo metu neleidžiama iš 2014–2020 m. programavimo laikotarpio nepanaudotų sumų naudoti veiksmams, kuriais siekiama patenkinti neatidėliotinus poreikius, kylančius dėl įsiveržimo į Ukrainą;
                  
               
                     (5)
                  
                  
                     Europos Parlamento ir Tarybos reglamente (ES) Nr. 514/2014 (5) nustatytos 2014–2020 m. vidaus reikalų fondų bendrosios įgyvendinimo taisyklės, susijusios, be kita ko, su išlaidų finansavimu ir įgyvendinimo laikotarpiu. Tomis taisyklėmis nustatyta, kad valstybių narių išlaidos yra tinkamos finansuoti iki 2023 m. birželio 30 d., o įgyvendinimo laikotarpio pabaiga yra 2023 m. gruodžio 31 d.;
                  
               
                     (6)
                  
                  
                     2021 m. sausio 1 d. pagal 2021–2027 m. daugiametę finansinę programą atnaujintas migracijos ir sienų valdymo srities fondų paketas pradėtas taikyti kaip naujas Prieglobsčio, migracijos ir integracijos fondas, nustatytas Europos Parlamento ir Tarybos reglamentu (ES) 2021/1147 (6), sienų valdymo ir vizų politikos finansinės paramos priemonė, sukurta Europos Parlamento ir Tarybos reglamentu (ES) 2021/1148 (7), ir Vidaus saugumo fondas, nustatytas Europos Parlamento ir Tarybos reglamentu (ES) 2021/1149 (8) (toliau –2021–2027 m. vidaus reikalų fondai);
                  
               
                     (7)
                  
                  
                     nors 2021–2027 m. vidaus reikalų fondai įsigaliojo 2021 m. liepos 15 d. ir taikomi atgaline data nuo 2021 m. sausio 1 d., visų valstybių narių programos dar nėra patvirtintos;
                  
               
                     (8)
                  
                  
                     siekiant užtikrinti 2014–2020 m. ir 2021–2027 m. vidaus reikalų fondų politikos tikslų įgyvendinimo tęstinumą ir sudaryti sąlygas sklandžiai pereiti nuo 2014–2020 m. programavimo laikotarpio prie 2021–2027 m. programavimo laikotarpio ir taip sumažinti valstybėms narėms tenkančią administracinę naštą, būtina, kad tų finansavimo priemonių įgyvendinimas iš dalies sutaptų. Ta būtinybė aiškiai pripažįstama pagal 2021–2027 m. vidaus reikalų fondus ir pagal Europos Parlamento ir Tarybos reglamentą (ES) 2021/1060 (9), kuriais leidžiama pripažinti išlaidų tinkamumą finansuoti atgaline data nuo 2021 m. sausio 1 d.;
                  
               
                     (9)
                  
                  
                     nepaisant tų nuostatų, kuriomis siekiama padėti panaikinti atotrūkį tarp 2014–2020 m. vidaus reikalų fondų ir 2021–2027 m. vidaus reikalų fondų, dėl 2014–2020 m. vidaus reikalų fondų įgyvendinimo pabaigos datos ir numatomų 2021–2027 m. vidaus reikalų fondų programų patvirtinimo datų valstybėms narėms gali kilti pavojus pritrūkti daug finansavimo lėšų. Dėl to finansavimo trūkumo valstybėms narėms gali kilti likvidumo problemų, nes valstybių narių migracijos ir sienų valdymo srities veiksmams kyla papildomas spaudimas dėl perkeltųjų asmenų antplūdžio iš Ukrainos;
                  
               
                     (10)
                  
                  
                     didelio finansavimo trūkumo pavojų dar labiau didina tai, kad 2014–2020 m. vidaus reikalų fondams taikomas trumpesnis biudžetinių įsipareigojimų įgyvendinimo ciklas („N + 2“ taisyklė), kuris nėra suderintas su kitomis Sąjungos finansavimo priemonėmis pasidalijamojo valdymo srityje, pavyzdžiui, Sanglaudos fondais, kuriems taikomas ilgesnis įgyvendinimo laikotarpis („N + 3“ taisyklė). „N + 3“ taisyklė taikoma 2021–2027 m. vidaus reikalų fondams, kaip nustatyta Reglamente (ES) 2021/1060. „N + 3“ taisyklė reiškia, kad N metais prisiimtas įsipareigojimas turi būti padengtas ta pačia išankstinio finansavimo ir tarpinio mokėjimo prašymų suma iki N + 3 metų gruodžio 31 d. (pavyzdžiui, 2014 m. prisiimtas įsipareigojimas turi būti visiškai padengtas išankstinio finansavimo ir mokėjimo prašymais iki 2017 m. gruodžio 31 d.). Nepadengta suma yra panaikinama, o tai reiškia, kad valstybė narė praranda finansavimą;
                  
               
                     (11)
                  
                  
                     iš turimos informacijos apie esamą įgyvendinimo valstybėse narėse padėtį matyti, kad kyla didelis pavojus, kad bus panaikintos lėšos, kurios galėtų būti panaudotos naujiems poreikiams tenkinti. Tas pavojus iš dalies kyla dėl priežasčių, kurių valstybės narės negali kontroliuoti, pavyzdžiui, dėl įgyvendinimo vėlavimo 2020–2021 m. kilus COVID-19 pandemijai, Tuo tarpu vieniems metams pratęsus lėšų naudojimo terminą valstybės narės galėtų visapusiškai pasinaudoti 2014–2020 m. programų biudžetiniais įsipareigojimais, kad išspręstų problemas, kurios joms dabar kyla dėl karo Ukrainoje;
                  
               
                     (12)
                  
                  
                     Reglamente (ES) Nr. 514/2014 pripažįstama, kad susidarius naujoms ar nenumatytoms aplinkybėms, Komisijos arba atitinkamos valstybės narės iniciatyva patvirtinta nacionalinė programa gali būti išnagrinėta iš naujo ir prireikus patikslinta likusiai programavimo laikotarpio daliai. Karą Ukrainoje yra tikslinga laikyti naujomis arba nenumatytomis aplinkybėmis, kad būtų galima pateisinti programos nagrinėjimą iš naujo ir veiksmų perskirstymą, atsižvelgiant į šiuos naujus poreikius ir laikantis konkrečių anksčiau priimtos programos tikslų;
                  
               
                     (13)
                  
                  
                     siekiant suteikti valstybėms narėms galimybę toliau naudoti nepanaudotas 2014–2020 m. vidaus reikalų fondų sumas, būtina vieniems metams pratęsti tų lėšų tinkamumo finansuoti laikotarpį ir atlikti būtinus programų įgyvendinimo, ataskaitų teikimo, vertinimo ir užbaigimo datų, taip pat su panaikintomis sumomis susijusių datų susijusius pakeitimus;
                  
               
                     (14)
                  
                  
                     siekiant užtikrinti, kad tinkamumo finansuoti laikotarpio pratęsimas būtų kuo aiškiau nustatytas, būtina nustatyti vieną pagrindinę galutinę datą, iki kurios išlaidos turi būti ir patirtos, ir apmokėtos;
                  
               
                     (15)
                  
                  
                     Europos Parlamento ir Tarybos reglamentas (ES) Nr. 516/2014 buvo iš dalies pakeistas Reglamentu (ES) 2018/2000 (10), siekiant panaikinti kliūtis naudoti išteklius, skirtus tarptautinės apsaugos prašytojų ar asmenų, kuriems suteikta tarptautinė apsauga, perkėlimui, ir leisti juos naudoti tam tikriems kitiems veiksmams pagal nacionalinę programą. Tą lankstumo principą būtina taikyti ir siekiant patenkinti neatidėliotinus poreikius susidarius naujoms ar nenumatytoms aplinkybėms, visų pirma siekiant patenkinti naujus valstybių narių poreikius prieglobsčio ir migracijos valdymo srityje, kylančius dėl įsiveržimo į Ukrainą;
                  
               
                     (16)
                  
                  
                     siekiant panaikinti kliūtis naudoti visas turimas lėšas ir išvengti, kad tos lėšos nebūtų prarastos panaikinant nepanaudotus išteklius, kurie anksčiau buvo numatyti tam tikriems konkretiems tikslams pagal Reglamentą (ES) Nr. 516/2014, įskaitant išteklius konkretiems veiksmams ir Sąjungos programai dėl perkėlimo į Europos Sąjungą, būtina suteikti valstybėms narėms galimybę lanksčiai išimties tvarka naudoti šiuos išteklius atsižvelgiant į naujas arba nenumatytas aplinkybes, pavyzdžiui, susiklosčiusias dėl įsiveržimo į Ukrainą;
                  
               
                     (17)
                  
                  
                     siekiant padidinti turimų finansavimo šaltinių aprėptį tam, kad būtų lengviau reaguoti į nenumatytus būsimus įvykius, tikslinga leisti valstybėms narėms ir kitiems viešiesiems ar privatiesiems paramos teikėjams 2021–2027 m. programavimo laikotarpiu prieglobsčio ir migracijos valdymui skirti papildomus finansinius įnašus išorės asignuotųjų pajamų forma. Tos išorės asignuotosios pajamos turi būti specialus valstybių narių ir kitų viešųjų ar privačiųjų paramos teikėjų įnašas konkretiems Prieglobsčio, migracijos ir integracijos fondo išlaidų punktams finansuoti 2021–2027 m., o tai leis taikyti papildomą pasirengimo priemonę, skirtą finansuoti prieglobsčio ir migracijos srities veiksmus valstybėse narėse per krizes, pavyzdžiui, tokias, kaip kylančios dėl įsiveržimo į Ukrainą;
                  
               
                     (18)
                  
                  
                     2014–2020 m. Prieglobsčio, migracijos ir integracijos fondo ir 2021–2027 m. Prieglobsčio, migracijos ir integracijos fondo teikiama parama papildo veiksmus, finansuojamus iš kitų Sąjungos fondų, visų pirma pagal sanglaudos politiką, siekiant kuo labiau padidinti turimų finansavimo lėšų poveikį;
                  
               
                     (19)
                  
                  
                     kadangi šio reglamento tikslų valstybės narės negali deramai pasiekti, o dėl siūlomo veiksmo masto arba poveikio tų tikslų būtų geriau siekti Sąjungos lygmeniu, laikydamasi Europos Sąjungos sutarties (toliau – ES sutartis) 5 straipsnyje nustatyto subsidiarumo principo Sąjunga gali patvirtinti priemones. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytiems tikslams pasiekti;
                  
               
                     (20)
                  
                  
                     atsižvelgiant į tai, kad reikia skubiai skirti finansinių išteklių valstybėms narėms migracijos, sienų valdymo ir saugumo poreikiams, susijusiems su masiniu perkeltųjų asmenų iš Ukrainos antplūdžiu, spręsti, manoma, kad tikslinga taikyti išimtį dėl aštuonių savaičių laikotarpio, nustatyto prie ES sutarties, Sutarties dėl Europos Sąjungos veikimo ir Europos atominės energijos bendrijos steigimo sutarties pridėto Protokolo Nr. 1 dėl nacionalinių parlamentų vaidmens Europos Sąjungoje 4 straipsnyje;
                  
               
                     (21)
                  
                  
                     pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės 1 ir 2 straipsnius ir nedarant poveikio to protokolo 4 straipsniui, Airija nedalyvauja priimant šį reglamentą ir jis nėra jai privalomas ar taikomas;
                  
               
                     (22)
                  
                  
                     pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį reglamentą ir jis nėra jai privalomas ar taikomas;
                  
               
                     (23)
                  
                  
                     todėl reglamentai (ES) Nr. 514/2014, (ES) Nr. 516/2014 ir (ES) 2021/1147 turėtų būti atitinkamai iš dalies pakeisti;
                  
               
                     (24)
                  
                  
                     šis reglamentas turėtų įsigalioti skubos tvarka kitą dieną po jo paskelbimo Europos Sąjungos oficialiajame leidinyje siekiant skubiai skirti finansinius išteklius valstybėms narėms migracijos, sienų valdymo ir saugumo poreikiams, susijusiems su masiniu perkeltųjų asmenų iš Ukrainos antplūdžiu, spręsti,
                  
               PRIĖMĖ ŠĮ REGLAMENTĄ:
         
            1 straipsnis
            Reglamentas (ES) Nr. 514/2014 iš dalies keičiamas taip:
            
                        1)
                     
                     
                        17 straipsnio 3 dalis pakeičiama taip:
                        
                           „3.   Išlaidos yra tinkamos finansuoti teikiant paramą pagal specialiuosius reglamentus, jeigu paramos gavėjas jas patyrė ir paskirtoji atsakinga institucija jas visiškai apmokėjo 2014 m. sausio 1 d. – 2024 m. birželio 30 d. laikotarpiu.“;
                        
                     
                  
                        2)
                     
                     
                        40 straipsnis iš dalies keičiamas taip:
                        
                                    a)
                                 
                                 
                                    1 dalies įvadinis sakinys pakeičiamas taip:
                                    
                                       „1.   Valstybės narės ne vėliau kaip 2024 m. gruodžio 31 d. pateikia šiuos dokumentus:“;
                                    
                                 
                              
                                    b)
                                 
                                 
                                    2 dalis pakeičiama taip:
                                    
                                       „2.   Į paskutinę metinę sąskaitą įtraukiami laikotarpiu nuo 2023 m. spalio 16 d. iki 2024 m. birželio 30 d. atsakingos institucijos atlikti mokėjimai.“;
                                    
                                 
                              
                  
                        3)
                     
                     
                        50 straipsnio 4 dalis pakeičiama taip:
                        
                           „4.   Su dviem paskutiniais laikotarpio finansiniais metais susiję įsipareigojimai panaikinami laikantis programos užbaigimo taisyklių.“;
                        
                     
                  
                        4)
                     
                     
                        54 straipsnio 1 dalis pakeičiama taip:
                        
                           „1.   Ne vėliau kaip 2016 m. kovo 31 d. ir ne vėliau kaip kiekvienų paskesnių metų (iki ir įskaitant 2023 m.) kovo 31 d. atsakinga institucija pateikia Komisijai kiekvienos nacionalinės programos įgyvendinimo ankstesniais finansiniais metais metinę ataskaitą ir gali tą informaciją tinkamu lygmeniu paskelbti. 2016 m. teikiama ataskaita apima 2014 ir 2015 finansinius metus. Valstybė narė galutinę nacionalinių programų įgyvendinimo ataskaitą pateikia iki 2024 m. gruodžio 31 d.“;
                        
                     
                  
                        5)
                     
                     
                        57 straipsnis iš dalies keičiamas taip:
                        
                                    a)
                                 
                                 
                                    1 dalies b punktas pakeičiamas taip:
                                    
                                                „b)
                                             
                                             
                                                iki 2024 m. gruodžio 31 d. – ex post vertinimo ataskaitą dėl veiksmų pagal nacionalines programas poveikio.“;
                                             
                                          
                              
                                    b)
                                 
                                 
                                    2 dalies b punktas pakeičiamas taip:
                                    
                                                „b)
                                             
                                             
                                                iki 2025 m. birželio 30 d., užbaigus nacionalines programas – ex post vertinimo ataskaitą dėl šio reglamento ir specialiųjų reglamentų poveikio.“
                                             
                                          
                              
                  
         
            2 straipsnis
            Reglamentas (ES) Nr. 516/2014 iš dalies keičiamas taip:
            
                        1)
                     
                     
                        16 straipsnio 3 dalis pakeičiama taip:
                        
                           „3.   Šio straipsnio 1 ir 2 dalyse nurodytos papildomos sumos skiriamos valstybėms narėms atskirais finansavimo sprendimais, kuriais Reglamento (ES) Nr. 514/2014 14 ir 15 straipsniuose nustatyta tvarka vykdant laikotarpio vidurio peržiūrą patvirtinamos arba peržiūrimos jų nacionalinės programos. Tos sumos naudojamos tik konkretiems veiksmams, išvardytiems šio reglamento II priede, vykdyti. Tačiau, kai būtina, atsižvelgiant į naujas arba nenumatytas aplinkybes, valstybė narė gali panaudoti tas sumas kitiems veiksmams pagal savo nacionalinę programą, su sąlyga, kad prieš panaudodama tas sumas ji konsultuotųsi su Komisija.“;
                        
                     
                  
                        2)
                     
                     
                        17 straipsnio 9 dalis pakeičiama taip:
                        
                           „9.   Šio straipsnio 1 ir 2 dalyse nurodytos papildomos sumos pirmą kartą skiriamos valstybėms narėms kas dvejus metus atskirais finansavimo sprendimais, kuriais Reglamento (ES) Nr. 514/2014 14 straipsnyje nustatyta tvarka patvirtinamos jų nacionalinės programos, o vėliau finansavimo sprendimu, kuris turi būti pridėtas prie sprendimų, kuriais patvirtinamos jų nacionalinės programos. Tos sumos neperkeliamos kitiems veiksmams pagal nacionalinę programą. Tačiau, kai būtina, atsižvelgiant į naujas arba nenumatytas aplinkybes, valstybė narė gali perkelti tas sumas kitiems veiksmams pagal savo nacionalinę programą, su sąlyga, kad prieš perkeldama tas sumas, ji konsultuotųsi su Komisija.“
                        
                     
                  
         
            3 straipsnis
            Reglamento (ES) 2021/1147 10 straipsnis papildomas šia dalimi:
            
               
                  „5.   Parama pagal šį reglamentą taip pat gali būti finansuojama valstybių narių ir kitų viešųjų ar privačiųjų paramos teikėjų įnašais išorės asignuotųjų pajamų forma pagal Finansinio reglamento 21 straipsnio 5 dalį.“
               
            
         
         
            4 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas pagal Sutartis privalomas visas ir tiesiogiai taikomas valstybėse narėse.
            Priimta Strasbūre 2022 m. balandžio 6 d.
            
               
                  Europos Parlamento vardu
               
               
                  Pirmininkė
               
               R. METSOLA
            
            
               
                  Tarybos vardu
               
               
                  Pirmininkas
               
               C. BEAUNE
            
         
         
            (1)  2022 m. kovo 24 d. Europos Parlamento pozicija (dar nepaskelbta Oficialiajame leidinyje) ir 2022 m. balandžio 4 d. Tarybos sprendimas.
         
            (2)  2014 m. balandžio 16 d. Europos Parlamento ir Tarybos reglamentas (ES) Nr. 516/2014, kuriuo įsteigiamas Prieglobsčio, migracijos ir integracijos fondas ir iš dalies keičiamas Tarybos sprendimas 2008/381/EB ir panaikinami Europos Parlamento ir Tarybos sprendimai Nr. 573/2007/EB ir Nr. 575/2007/EB bei Tarybos sprendimas 2007/435/EB (OL L 150, 2014 5 20, p. 168).
         
            (3)  2014 m. balandžio 16 d. Europos Parlamento ir Tarybos reglamentas (ES) Nr. 515/2014, kuriuo kaip Vidaus saugumo fondo dalis nustatoma išorės sienų ir vizų finansinės paramos priemonė ir panaikinamas Sprendimas Nr. 574/2007/EB (OL L 150, 2014 5 20, p. 143).
         
            (4)  2014 m. balandžio 16 d. Europos Parlamento ir Tarybos reglamentas (ES) Nr. 513/2014, kuriuo kaip Vidaus saugumo fondo dalis nustatoma policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemonė ir panaikinamas Tarybos sprendimas 2007/125/TVR (OL L 150, 2014 5 20, p. 93).
         
            (5)  2014 m. balandžio 16 d. Europos Parlamento ir Tarybos reglamentas (ES) Nr. 514/2014, kuriuo nustatomos Prieglobsčio, migracijos ir integracijos fondo ir policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemonės bendrosios nuostatos (OL L 150, 2014 5 20, p. 112).
         
            (6)  2021 m. liepos 7 d. Europos Parlamento ir Tarybos reglamentas (ES) 2021/1147, kuriuo nustatomas Prieglobsčio, migracijos ir integracijos fondas (OL L 251, 2021 7 15, p. 1).
         
            (7)  2021 m. liepos 7 d. Europos Parlamento ir Tarybos reglamentas (ES) 2021/1148, kuriuo sukuriama sienų valdymo ir vizų politikos finansinės paramos priemonė, įtraukta į Integruoto sienų valdymo fondą (OL L 251, 2021 7 15, p. 48).
         
            (8)  2021 m. liepos 7 d. Europos Parlamento ir Tarybos reglamentas (ES) 2021/1149, kuriuo nustatomas Vidaus saugumo fondas (OL L 251, 2021 7 15, p. 94).
         
            (9)  2021 m. birželio 24 d. Europos Parlamento ir Tarybos reglamentas (ES) 2021/1060, kuriuo nustatomos bendros Europos regioninės plėtros fondo, „Europos socialinio fondo +“, Sanglaudos fondo, Teisingos pertvarkos fondo ir Europos jūrų reikalų, žvejybos ir akvakultūros fondo nuostatos ir šių fondų bei Prieglobsčio, migracijos ir integracijos fondo, Vidaus saugumo fondo ir Sienų valdymo ir vizų politikos finansinės paramos priemonės taisyklės (OL L 231, 2021 6 30, p. 159).
         
            (10)  2018 m. gruodžio 12 d. Europos Parlamento ir Tarybos reglamentas (ES) 2018/2000, kuriuo dėl pakartotinio įsipareigojimo skirti likusias sumas, numatytas Tarybos sprendimų (ES) 2015/1523 ir (ES) 2015/1601 įgyvendinimui paremti, arba dėl tų sumų skyrimo kitiems veiksmams pagal nacionalines programas iš dalies keičiamas Europos Parlamento ir Tarybos reglamentas (ES) Nr. 516/2014 (OL L 328, 2018 12 21, p. 78).